"امریکانین ایره‌لی سوردوگو باریش پلانی ایله قودسون تامامیله ایسرایله وئریلمک ایستنیر. قودس ایسرایله مخصوص دئییل و بورانی اؤزگه‌لرینه تکلیف ائتمک ده اوچونجو طرف‌لرین قراری اولا بیلمز".
جمهور باشقانلیغی مطبوعات خیدمتی‌نین رهبری فخرالدین آلتون بونو شخصی تویتر حسابیندا اینگیلیسجه پایلاشماسیندا دئییب.
ایره‌لی سورولن بو باریش پلانی‌نین ایسرایلین ایشغالینی و یاشاییش یئرلرینی قانونی حالا گتیرمک جهدی اولدوغونو بیلدیرن آلتون “نه تطبیق ائدیله بیله‌جک بیر پلان‌دیر، نه ده ساحه‌دکی وضعیته دایر عدالت‌لی بیر دیرلندیرمه احتیوا ائدیر. پلان فیلیسطین‌لی‌لرین ایستک‌لرینی گؤزدن یاییندیرارکن ایسرایلی قانع ائتمک مقصدی گودور" ایفاده‌لرینی ایشلدیب.
بوتون دونیانین امریکانین قودسو ایسرایلین پایتاختی کیمی تانیماسی‌نین علیهینه اولدوغونو بیلدیرن آلتون "بو پلانلا بیرلیکده قودس تامامیله ایسرایله وئریلمک ایستنیر. قودس ایسرایله مخصوص دئییل‌دیر و قودسو باشقا‌لارینا تکلیف ائتمک ده اوچونجو طرف‌لرین قراری اولا بیلمز. ایکی طرفین ده دستکی، راضیلاشماسی و تصدیقی اولما‌دان آچیقلاما‌لار یایماغین بؤلگه‌یه ثابت‌سیزلیک گتیرمک‌دن باشقا تأثیری اولمایا‌جاق‌دیر" دئییب.
آلتون امریکا و ایسرایلین تک طرف‌لی آتدیغی آددیم‌لارین بؤلگه‌یه قان و گؤزیاشی کیمی گئری قاییتدیغینی بیل‌دیره‌رک، "نتایاهو اؤز سیاسی گلجگی اوچون سیاسی اویون اویناییر. اؤلکه‌سینده تضییق آلتیندا‌دیر. باریش کیمی حساس بیر مسئله‌دن مسئولیت‌سیزجه ایستیفاده ائده‌رک سیاسی قازانج‌لار الده ائتمه‌یه جهد گؤستریر. مارس آییندا کئچیریله‌جک سئچکی‌لر یاخینلاشارکن مقدس بؤلگه‌لردن سیاستده واسیطه کیمی ایستیفاده ائتمه‌سینه ایجازه وریله بیلمز” دئییب.
آلتون پایلاشماسیندا آیریجا، "بو پلان بؤلگه‌نین اؤز مسئله‌لریله کناردان موخادیله اولما‌دان علاقه‌دار اولونماسی‌نین واجیب‌لیگی‌نین گؤستریجی‌سی‌دیر. بعضی کؤرفز اؤلکه‌لری برابرلیک، عدالت و باریش ایله اوزاق‌دان، یاخین‌دان علاقه‌سی اولمایان بو پلانی دستکلییر کیمی گؤرونور. بو اؤلکه‌لرین عرب و مسلمان توپلومونا ایضاحات وئرمه‌لری لازیم گله‌جک" ایفاده‌لرینی ایشلدیب.
